Доверието на потребителите расте през януари
07 фев 2018 | 11:26 336
През януари 2018 г. общият показател на доверие на потребителите се покачва с 1.1 пункта, в сравнение с равнището си от октомври 2017 г. , което се дължи изцяло на повишеното доверие сред градското население, сочат данни на Националния статистически институт.
В прогнозите за следващите дванадесет месеца обаче при селското население анкетата регистрира известен песимизъм по отношение на финансовото състояние и леко влошени очаквания за икономическата ситуация, докато при градското население очакванията се подобряват.
Оценките за изменението на потребителските цени през последните дванадесет месеца са по-неблагоприятни, в сравнение с мненията, изразени три месеца по-рано, в резултат на което балансовият показател се повишава със 7.7 пункта.
Инфлационните очаквания се запазват и за следващите дванадесет месеца.
По отношение на безработицата в страната потребителите изразяват малко по-позитивни прогнози спрямо октомври 2017 г. (понижение с 2.8 пункта).